3
Cro ta yiniq lui …
1 Jò aih, dìq dŏng ka ƀài ngè rìh tagùng go Jêhowa Boc plình khoe broq loh, i bìh aih la adrech ma yeo tai manoh. Bìh doe ka mangai cadrì: Ajoq! Boc plình i doe chôp ùh jah acaq ƀài plì ta wuàn ùh xài? 2 Mangai cadrì padreo bàu: Nhèn jah kaq plì ta wuàn, 3 mahaq Boc plình i doe “Chôp ùh khòh kaq plì da long ma hon taqne wuàn, èh hadai ùh dùh poh dèh, èh chôp loq cachìt.”
4 Bìh doe ka mangai cadrì “Chôp ma i cachìt taleq; 5 mahaq Boc plình loq waq toq hì leq chôp hi kaq plì long qmat, mat chôp jah tapèch, chôp jah tìah ka Boc plình, loq ka trong lem xam trong dù.”
6 Jò mangai cadrì hnoq plì da long aih tìah gleq jìang kaq, lem ka mat hnoq, èh khòh waq, majah qmang aih loq jah kan khun rabiaq haq hi gich kaq. Haq hadai am deh ka ŏng yòng ten aih. Ŏng hadai kaq. 7 Khoe aih, mat wa haq dìq hi tapèch, wa loq ka rađeh rahòng, aih wa hi yŏc hla pŏc broq capen hu cabàn rađeh. 8 trùh jò trŏc khoe hangèp yàp, tàng bàu Jêhowa Boc plình lam pagat ta wuàn, Ađam xam mai haq amot taqne bôt, đòeq hu cadoc rađeh khoe ka Boc plình. 9 Mahaq Boc plình creo bòch Ađam: “Ìh oe taleq?” 10 Ađam doe: Au i tàng bàu ìh oe ta wuàn, au loh ka yùq crè, majah qmang aih au rahòng dài au majah amot. 11 Boc Plình bòch: “Cabô patô ka ìh loq đeh rahòng? Ìh i kaq plì au ma khoe tanap ùh khòh kaq aih loq ùh.” 12 Mangai calô padreo bàu: Mangai cadrì ìh ma đòeq haq oe tacô ti au khoe am au plì long aih, èh au khoe kaq. 13 Jêhowa Boc Plình bòch mangai cadrì: Ìh khoe broq cleq kô ìq? Mangai cadrì tèu: Bìh padô au, au khoe kaq.
14 Jêhowa Boc Plình doe ka bìh:
“Gè khoe broq yiniq qmang kô,
Taqne ƀài ngè ma ban tahnim,
ƀài ngè rìh tagùng, gè ep pòq wê kan hamaiq,
gè ep moq deh xi cliac rai kaq blo taneh lùch ka qnhòng.
15 Au broq ka gè xam mangai cadrì,
xinoe gè xam xinoe mangai cadrì tagit ka dabau.
haq jôiq da gè cadôh gàu, gè kap da haq lùnh jènh.”
16 Haq doe ka mangai cadrì:
“Au tam kan xa ep jò ìh hadràp; ìh ep chìuq jìq jò hauang;
kan enh da ìh tangèa dŏng dèh ta ŏng, mahaq ŏng ma pagàu ka ìh.
17 Haq doe hòm ka Ađam: Pàng ìh khoe tiaq bàu dèh mai đòeq kaq plì au ma khoe tanap ùh khòh kaq,
“kô èh taneh ep pòq kan hamaiq taiq ìh;
dìq ka qnhòng ìh ep xalep, taneh men loh dahwèq hu acaq.
18 taneh hon yila xam tùn yila, ìh kô èh chaq kaq cachiq taruàng;
19 Ìh ep abroq loh pa-ùh ngòng men jah acaq,
trùh hì leq ìh hlài ta taneh,
aih la nòe ma loh ìh,
majah qmang aih ìh qmat blo taneh, ìh hlài deh ta blo taneh.”
20 Ađam yiniq deh ka mai Êwa; majah qmang aih haq aih miq da kon mangai.
21 Jêhowa Boc Plình yŏc akia broq eo ka Ađam xam mai haq, rai caxùnh am ka wa.
22 Jêhowa Boc Plình doe: “Kon mangai manòeq kô khoe daq adàng ka bèn, canau loq trong lem trong dù, manòeq kô ep ngan oq, yùq kon mangai loq dèch tì git kaq plì long kan rìh èh jah rìh mòeq đòe qmòh.” 23 Jêhowa Boc Plình hnan qnoh kon mangai loh khoe ka wuàn Êđen đòeq hu abèq taneh, aih nòe ma khoe loh kon mangai, 24 qmang aih, haq hnan qnoh kon mangai loh khoe ka wuàn, khoe èh enh pah mahì loh da wuàn Êđen haq đòeq ƀài chêrubim xam pla chang yôh chah ma tanhìa, đòeq hu tàt trong lam trùh ta long kan rìh.