6
Kan ngang dù da kon mangai…
1 Jò kon mangai khoe rai bàc ta crŏng taneh, èh jò kon mangai khoe jah ha-uang loh kon cadrì, 2 ƀài kon calô da Boc Plình hnoq kon cadrì da kon mangai lem laq alàng, hi yŏc mangai leq ma lem ka manoh rađeh hu broq mai. 3 Jêhowa doe: “Yiang da au ùh oe hloe ti kon mangai, majah qmang aih wì haq aih xech akia, qnhòng da wì haq jah 120 hanam raq. 4 Qnhòng aih xam qnhòng atìq, i mangai caqnhòng kàn ta crŏng taneh, majah qmang aih ƀài kon calô da Boc plình lam acaq oe ti kon cadrì da kon mangai, wì haq ha-uang kon aih la ƀài mangai ma tanoq i tìang i bang calah nèh.
5 Jêhowa hnoq kan dù da kon mangai ta crŏng taneh bàc pi cajaq, manoh hèm da wì haq aih toq mèq hloe. 6 rawòe ka rađeh khoe broq loh kon mangai ta crŏng taneh rai mangò ta manoh. 7 Jêhowa doe: “Kô èh au palùng đac dŏng khoe ka crŏng taneh kon mangai au ma khoe broq loh, enh kon mangai trùh ƀài ngè aban tahnim, ngè moq ta taneh, ƀài chìm, majah qmang aih au rawòe ka rađeh khoe broq loq ƀài aih.
Nô-ê broq boang …
8 Mahaq Nô-ê jah xôq ramot enh ngèa Jêhowa.
9 Kô xinoe da Nô-ê. Nô-ê aih la mangai taq toq, taqne ƀài mangai ma hadai rìh qnhòng aih haq geo gua ùh i cleq đòeq cwò, lam pajùm ti Boc plình. 10 Nô-ê i piq ngai kon calô aih la Sem, Cham, Japhêt. 11 Crŏng taneh jò aih dìq khoe pi wìa cleq enh ngèa Boc plình rai bình toq kan ngang dù. 12 Boc plình ngan ta crŏng taneh hnoq dìq khoe pi wìa cleq majah qmang aih trong da rìm ngai dìq khoe pi wìa. 13 Boc Plình doe ka Nô-ê: “Jò pulùch da rìm xech akia khoe aràng trùh ajang ngeà au; taiq kon mangai taneh majah bình bauq kan ngang dù, kô èh au palùng đac wì haq hloe xam taneh”. 14 ìh drah broq mòeq toq boang xi long gôphe, broq i tang adùq, khoe aih clìt jan chai enh dalam xam enh gùng. 15 ìh broq qmang kô: Boang aih dang yôh piq hrinh hagat, dang gat padam jàt hagat, dang haqnhèq piq jàt hagat. 16 ta kùa po ìh broq mòeq toq qmŏc, haqnhèq mòeq hagat, èh enh ƀè pinh rong moeq toq qmang; ìh broq mòeq hagan qneq, mòeq hagan taqne xam hagan enh qnhèq. 17 Au kô èh, au qnung aràng diac kàn jàp ta crŏng taneh, đòeq palùch ƀài xech akia i hi hèm oe ta caqnàm trŏc, rìm yiniq ma rìh ta crŏng taneh cachìt dŏng dìq. 18 Mahaq au broq tajao ti ìh, khoe aih ìh xam mai ìh, ƀài kon ìh xam mai wì haq hi mùt taboang. 19 Ìh aràng qnoh taboang ƀài ngè rìh, mòeq adrech baiq toq i calô i cadrì đòeq wèq ƀài yiniq aih hadai jah rìh ti ìh. 20 Chìm tiaq deh tang adrech, ƀài ngè rìh tiaq deh tang adrech xam rìm adrech ma loq pan moq ta taneh, mòeq adrech baiq toq dìq trùh ta ìh, đòeq ìh wèq kan rìh da wì haq. 21 Ìh yŏc ƀài dahwèq ma wê tiaq đòeq broq dahwèq acaq ka ìh xam ka ƀài aih. 22 Nô-ê broq rìm yiniq kô tiaq wop qmang ka bàu Boc Plình.